### Beslutning

Godkendt.

### Sagsfremstilling

## Resume og sagens baggrund

Økonomistaben fremlægger budgetopfølgning pr. 31. marts 2022.

Dispositionsregnskaberne viser et samlet forventet merforbrug på -10,2 mio. kr. i forhold til korrigeret budget.

## Indstillinger

Direktøren indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Baggrunden for budgetopfølgningen er partnerskabsholdernes dispositionsregnskaber.

Såfremt en partnerskabsholder forventer merforbrug, vil der blive udarbejdet en handleplan i dialog med direktøren og Økonomistaben.

Siden sidste budgetopfølgning er overførslerne fra 2021 vedtaget, og de overførte beløb er nu lagt ind i budgetterne. Oplysninger om forventet mer-/mindreforbrug sidste måned er derfor udeladt denne gang.

*Plan, Byg og Miljø*Der forventes et mindreforbrug på området på 0,5 mio. kr. Det består af:

* På *grundvandsområdet* forventes et mindreforbrug på 1,1 mio. kr. som især vedrører opgaver på området, der ikke forventes gennemført i 2022.
* *Færgeområdet* forventer et merforbrug på -0,6 mio. kr. som primært skyldes generelt stigende priser, men også forventede merudgifter til brug af ekstern personalejuridisk bistand.

*Vej, Ejendom og Affald, ekskl. brugerfinansierede områder*Der forventes et merforbrug på området på -7,8 mio. kr. Merforbruget består af:

* *Ejendomsområdet* forventer et merforbrug på -6,0 mio. kr. Der er en række nødvendige vedligeholdelsesarbejder mv. som gør, at man her forventer et merforbrug på -2,0 mio. kr. i 2022. Derudover er energiforbruget på alle ejendomme gennemgået i forhold til de stigende priser og der forventes på nuværende tidspunkt et merforbrug på især el og varme på -4,0 mio. kr. Der vil blive afholdt møde mellem direktøren og Økonomistaben for at lægge en handleplan for indhentelsen af merforbruget.
* Der forventes et merforbrug på *Entreprenørafdelingen*på -1,8 mio. kr. i 2022. Der var et merforbrug i 2021 på -2,4 mio. kr. som er overført til 2022, og dette merforbrug forventes nedbragt til -1,8 mio. kr. ved årets udgang. Der er udarbejdet en handleplan på området og merforbruget forventes indhentet over en 5-årig periode.

*Vej, Ejendom og Affald, brugerfinansierede områder*Der forventes et merforbrug på -3,0 mio. kr. på *renovationsområdet*. Merforbruget består af:

* Der forventes merudgifter på -2,5 mio. kr. til drift af genbrugspladser, samt merudgifter på -0,5 mio. kr. til fast personale.
* Merforbruget på området vil indgå i beregningen af taksterne for 2023.

*Serviceudgifter*I aftalen mellem regeringen og KL om kommunernes økonomi i 2022 er der sat en ramme for kommunernes samlede udgifter til service. Måltallet for, om Kalundborg Kommune overholder sin del af aftalen, er det oprindeligt vedtagne budget til service.

Der forventes et mindreforbrug på serviceudgifter på 0,7 mio. kr. Når mindreforbruget på serviceudgifter ikke svarer til det samlede forventede merforbrug på -10,2 mio. kr. skyldes dels, at serviceudgifterne opgøres i forhold til det oprindeligt vedtagne budget uden overførsler og tillægsbevilling. Derudover er der en også en række områder, som ikke indgår i servicerammen, blandt andet renovationsområdet. På disse områder er der et forventet merforbrug på -3,0 mio. kr. i forhold til det budgetlagte.

*Udvalgets anlæg*På anlæg forventes et mindreforbrug i 2022 på 105,0 mio. kr.

Ud af de 105,0 mio. kr. forventes der overført 95,1 mio. kr. til udførelse i 2023 og efterfølgende år, og at kassen tilføres 9,9 mio. kr. fra anlægsprojekter, der ikke anvender hele anlægsbevillingen.

I vedlagte bilag kan mindreforbruget ses for de enkelte anlægsprojekter.

## Økonomiske konsekvenser

Drift 2022:                      -10,2 mio. kr. i forventet merforbrug.
Serviceramme 2022:           0,7 mio. kr. i forventet mindreforbrug.
Anlæg 2022:                   105,0 mio. kr. i forventet mindreforbrug.